##### Radionice s roditeljima djece s teškoćama u razvoju

##### „Rastimo zajedno Plus“

Autorice: Ninoslava Pećnik, Branka Starc, Marta Ljubešić, Minja Jeić, Sonja Pribela Hodap i Marina Grubić

Program radionica s roditeljima “Rastimo zajedno Plus” **namijenjen je roditeljima djece s teškoćama u razvoju** u dobi do osam godina života.

Svrha Programa radionica s roditeljima „Rastimo zajedno Plus“ je omogućiti protok informacija, znanja, vještina i podrške koji roditeljima koriste u ispunjavanju njihovih roditeljskih odgovornosti te promiču osobni rast i razvoj kompetentnosti i roditelja i djeteta.

Glavni cilj Programa radionica je stvoriti poticajno i osnažujuće okruženje u kojem roditelji s voditeljicama radionica i s drugim roditeljima:

* razmjenjuju ideje o načinima na koje žive svoje roditeljstvo,
* upoznaju bolje sebe kao roditelja i
* prepoznaju učinkovite načine kako se nositi s dodatnim opterećenjima pod kojima žive,
* kao i načine na koje se odnose prema svom djetetu te
* doznaju i za druge moguće načine odnošenja prema djetetu.

Također se upoznaju sa znanstvenim stajalištima:

* o razvojno poticajnoj interakciji roditelja i djeteta, kao i
* o roditeljstvu na dobrobit djeteta i roditelja.

Program radionica s roditeljima djece s teškoćama u razvoju „Rastimo zajedno Plus“ sastoji se od jedanaest dvosatnih konceptualno i tematski povezanih radionica koje provode posebno educirani voditeljski timovi stručnjaka za podršku ranom razvoju.



1. **Svako je dijete posebno, svaki je roditelj poseban**
2. **Između očekivanja i prilagodbe**
3. **Četiri stupa roditeljstva**
4. **Psihološke potrebe djeteta  i roditeljski ciljevi**
5. **Sva naša djeca i kako ih volimo**
6. **Slušanje – važna vještina roditeljstva**
7. **Kako dijete uči o svijetu oko sebe?**
8. **Granice: zašto i kako?**
9. **Roditeljske odgovornosti**
10. **Biti roditelj: utjecaji i izbori**
11. **Završetak i novi početak**

Nakon završetka Programa radionica, roditelji se obično nastave susretati u Klubu roditelja Rastimo zajedno Plus.

Na radionicama sudjeluje 8-12 roditelja, a koristite se različiti oblici rada, ovisno o cilju i sadržaju pojedine aktivnosti. Kratka predavanja uz PPT prezentacije, vježbe i rad na različitim zadacima izmjenjuju se s razgovorom na određenu temu i razmjenom iskustva u malim ili većim grupama. Svaka radionica „začinjena“ je i ponekom igrom.

Program „Rastimo zajedno Plus“ razvijen je tijekom 2012. i 2013. godine, pod okriljem Ureda UNICEF-a za Hrvatsku, temeljem četverogodišnjeg iskustva provedbe Programa „Rastimo zajedno“ namijenjenog općoj populaciji roditelja djece u dobi od 1 do 4 godine. Ovo iskustvo  ukazalo na potrebu za „sestrinskim“ **programom koji će odgovoriti na specifične potrebe i interese roditelja djece s teškoćama u razvoju te ih podržati i osnažiti u njihovoj roditeljskoj ulozi.**

Zašto „Rastimo zajedno Plus“? Roditelj djeteta s teškoćama u razvoju u svom roditeljstvu ima mnogo „dodataka“ – proživljava više strepnje i stresa, više izazova i pobjeda i treba više informacija, više razumijevanja, više stručnog rada, više brige društva. Sve te „dodatke“ nazvali smo „plus“. Stoga su **ove radionice namijenjene osnaživanju roditelja da bi njihov dodatak roditeljstvu koje žive imao pozitivan predznak.**

Program „Rastimo zajedno Plus“ promiče iste vrijednosti i pristup roditeljstvu kao i program „Rastimo zajedno“. Pri tome smo vodili računa o činjenici da se roditelji djece s teškoćama susreću s različitim dodatnim poteškoćama u svom roditeljstvu (u odnosu na dijete, članove obitelji i zajednicu te u odnosu na institucije, odnosno sustav)

**Tim za provedbu radionica Rastimo zajedno Plus:**

|  |
| --- |
| Stručni suradnik Suzana Đurić.; edukacijski rehabilitator mentor |
| Odgojiteljica Valentina Bertoša |

|  |
| --- |
| **OBAVIJEST O TERMINU BUDUĆIH RADIONICA:** |



